b'\n_START_ARTICLE_\nPujaan Hati Kanda (novel)\n_START_SECTION_\nSinopsis\n_START_PARAGRAPH_\nLelaki mata keranjang? Gelaran itu pernah tergalas di bahunya. Dan kerana kejahatan masa silam, dia terhukum dan termalu sendiri. Siapa sangka, ketika dia sudah insaf dan mahu membina kehidupan baru, dirinya dihidangkan dengan dugaan yang paling besar._NEWLINE_Anak ini perlukan ayahnya. Saya serahkan kepada yang berhak. Peliharalah anak ini dengan penuh kasih dan sayang. Selamat pengantin baru. - Gadis Misteri_NEWLINE_Hadiah yang tidak terduga itu hadir meranapkan mahligai yang ingin dibina. Majlis pernikahan yang bakal berlangsung, akhirnya terhenti tanpa ijab dan kabul. Calon isterinya enggan meneruskan perkahwinan selagi misteri kehadiran bayi kecil itu tidak terungkai. Dengan tanggungjawab sebagai \xe2\x80\x98bapa segera\xe2\x80\x99, Danny terpaksa mencari pengasuh yang sudi menjaga si kecil itu pagi dan petang, siang dan juga malam. Dan pencariannya berakhir apabila dipertemukan dengan Tiara. Seorang pelajar universiti yang kesempitan wang ringgit._NEWLINE_\xe2\x80\x9cTiara pesan susu, Pampers dengan puting susu aje, bang. Ni berat semacam aje. Abang beli stok untuk berapa bulan?\xe2\x80\x9d- Tiara_NEWLINE_Semuanya berjalan lancar sehinggalah Tiara tamat pengajian semester akhir dan akan pulang ke kampung halaman. Hendak atau tidak, dia sudah tiada pilihan. Status palsu sebagai duda kematian isteri, terpaksa diakui demi meraih simpati keluarga kepada pengasuh \xe2\x80\x98anak segeranya\xe2\x80\x99 itu agar membenarkan Tiara terus mengasuh._NEWLINE_\xe2\x80\x9cMasalahnya aku tak kenal siapa gadis misteri tu? Macam mana aku nak cari dan settlekan masalah ni?\xe2\x80\x9d - Danny_NEWLINE_Sementara itu pula, dia sudah berjanji untuk meneruskan misi menjejak gadis misteri yang menyusahkan hidupnya itu dengan apa cara sekalipun sekali gus membongkar misteri yang membelenggu hidupnya.\n_START_SECTION_\nDrama\n_START_PARAGRAPH_\nMulai 20 Disember 2018, sebuah drama bersiri berdasarkan novel ini telah diterbitkan dan  dibintangi oleh Remy Ishak, Mira Filzah, Adik Aydeen Mikael, Sarah Hildebrand, Syazwan Zulkifly serta Azar Azmi._NEWLINE_Drama ini telah mencetuskan fenomena dan menjadi topik hangat di media sosial pada setiap episod dan akhirnya mendapat rating yang tinggi melalui jumlah 12 juta penonton.'